আমাদের উপমহাদেশে সংস্কারের আন্দোলনের গর্ভে জন্ম নেয়া রাজনৈতিক দলের সাফল্যের ইতিহাস রয়েছে। ভারতের দিল্লিতে শাসনরত আম আদমী পার্টির জন্ম হয়েছিলো আন্না হাজারের দুর্নীতিবিরোধী আন্দোলনের থেকে। আন্না হাজারে নিজে রাজনীতিতে না আসলেও তার শিষ্য অরবিন্দ কেজরীওয়াল একটি তৃতীয় রাজনৈতিক দল গঠন করে বিজেপি-কংগ্রেসের দ্বিধারা রাজনীতির ময়দানে নিজের পরিচয় গড়ে নেয় এবং পরবর্তীতে দিল্লি শাসনেরও সুযোগ পায়। পাকিস্তানের সদ্যজয়ী ইমরান খানের রাজনৈতিক দল তেহরিক ই ইনসাফেরও জন্ম হয়েছিলো একটি সামাজিক আন্দোলন হিসেবে। কাজেই কোটা আন্দোলন থেকে একটি তৃতীয় সংস্কারবাদী দলের উত্থানকে কিছুটা বাতুলতা বলে মনে হলেও, এই বাতুলতায় আমরা একাকী অন্তত নেই। যদি একেবারে জিতেও না যায় এই নতুন দল, তবে অন্তত আমাদের দুই দলের দ্বন্দ্বময় রাজনীতিতে একটি শক্ত ঝাঁকুনি দিয়ে যেতে পারবে এবং হয়তো বড় দুইটি দলকে সংস্কারবাদী চিন্তাধারায় নিয়ে আসবে। আর যদি কিছুটা রাজনৈতিক সাফল্য তারা লাভ করতে পারে, তাহলে গঠিত হতে পারে একটি ঝুলন্ত সংসদ যেটি কিনা আমাদের ৭০ অনুচ্ছেদের আঘাতে কাতর গণতন্ত্রের স্বাস্থ্যের জন্যে নতুন একটি দিশার সৃষ্টি করতে পারে। আর তার কিছু না হলেও অন্তত আন্তর্জাতিক মিডিয়ার কাছে সংস্কারবাদীদের ওপর নিগ্রহের ঘটনাগুলো একটি অগণতান্ত্রিক পন্থা হিসেবে ফুটে উঠবে সহজে, কেননা বিশ্ব সামাজিক আন্দোলনের ওপর দমননীতিকে অগ্রাহ্য করতে পারে, কিন্তু বিরোধী দলের ওপর দমন পীড়ন একটি বৈশ্বিক স্বীকৃতিপ্রাপ্ত অগণতান্ত্রিক আচরণ।